পশ্চিমবঙ্গে ক্ষমতা দখলের লক্ষ্যে ‘এবার বাংলা’ স্লোগান দিয়ে বুধবার দুপুরে সবেমাত্র কলকাতা প্রেস ক্লাব ছেড়েছেন বিজেপি সভাপতি অমিত শাহ। ঠিক তখনই সুদূর কোচবিহার থেকে তাঁর উদ্দেশে উড়ে এল মুখ্যমন্ত্রী মমতা বন্দ্যোপাধ্যায়ের পাল্টা— ‘‘এ মাটিতে কামড় দিতে এলে দাঁত, নখ ভেঙে যাবে।’’ অমিতের তোপ আর মমতার পাল্টা তোপকে ঘিরে এদিনও বঙ্গ রাজনীতি ছিল তপ্ত।
এদিন প্রেস ক্লাবে সাংবাদিক বৈঠকে অমিত দাবি করেন, ‘‘সোনার বাংলা গড়বে বিজেপি।’’ পাল্টা জবাব দিতে কবি সুকান্ত ভট্টাচার্যের ‘উদ্যোগ’ কবিতার একটি লাইন উদ্ধৃত করেন মমতা। কোচবিহারে প্রশাসনিক বৈঠকের পর বিজেপি’র ‘এবার বাংলা’কে কটাক্ষ করে তিনি বলেন, ‘‘বাংলার মাটি দুর্জয় ঘাঁটি জেনে নিক দুর্বৃত্ত। এটা সুকান্তর কথা। যতদিন এই মাটি নরম ছিল, ততদিন চামচিকেতেও খামচে দিতে পারত। এ মাটি শক্ত মাটি। এটা এখন মহীরূহ। এ মাটিতে কামড় দিতে এলে দাঁত, নখ ভেঙে যাবে। এমনকী, বুকের পাঁজরও ভেঙে যেতে পারে।’’
অমিতের তোলা অভিযোগের জবাবও দিয়েছেন মুখ্যমন্ত্রী। বাংলার ঋণ পরিস্থিতি নিয়ে বিজেপি সভাপতির কটাক্ষের জবাবে মমতা বলেছেন, ‘‘ঋণ করেছে সিপিএম। কেন আমাদের আয় থেকে ৪০ হাজার কোটি টাকা কাটা হয়। শুধু বড়বড় ভাষণ। রেশন দেওয়ার কথা নেই, শুধু ভাষণ!’’
শিল্প, কর্মসংস্থান, আইনশৃঙ্খলার প্রশ্নে মমতার সরকারের কড়া সমালোচনা করেছিলেন অমিত। মুখ্যমন্ত্রী এদিন তথ্য দিয়ে জানান, কৃষি এবং শিল্পক্ষেত্রে বাংলার অগ্রগতির হার গোটা ভারতের থেকে বেশি। সাফল্যের তালিকা শেষ করে রাজনৈতিক আক্রমণে ঝাঁপান মমতা। বলেন, ‘‘বাংলাকে জ্ঞান দিয়ে লাভ নেই। বাংলা এখন এগিয়ে গিয়েছে। এটা বিজেপি’র সহ্য হয় না। ওরা হিংসুটে।’’ 
এদিন সন্ধ্যায় রাজ্যের অর্থমন্ত্রী অমিত মিত্রের তরফে তথ্য ও সংস্কৃতি দফতর এক বিজ্ঞপ্তি জারি করে। অর্থমন্ত্রীর অভিযোগ, উদ্দেশ্যপ্রণোদিতভাবে মানুষকে ভুল বোঝানোর জন্য সত্যের অপলাপ করেছেন বিজেপি সভাপতি।